Ныбжьэгъугъэр ягъэнэхъапэ
Астрэхъэн, Волгоград областхэм, Дагъыстэн, Ингуш, Къэрэшей-Шэрджэс, Къэбэрдей-Балъкъэр республикэхэм щыщ лIыкIуэ 90 хэтащ «Кавказ» санаторэм щекIуэкIа спартакиадэм. Зэхьэзэхуэр «Сабий спорт» парт проектым ипкъ иткIэ къызэригъэпэщащ «Урысей зэкъуэт» политикэ партым и Къэбэрдей-Балъкъэр щIыналъэ къудамэм.
Зэпеуэм хэтхэр махуиплIкIэ ерыщу хущIэкъуащ спартакиадэм и Кубокымрэ медалхэмрэ къэхьыным. ЦIыху 15 дэтхэнэми хэту гупи 6-р волейболкIэ, футболкIэ, кIапсэ зэпекъункIэ зэпеуащ.
Псом нэхърэ нэхъ гукъинэж зэхьэзэхуэу щытащ КъБР-мрэ Ингушымрэ щыщ гупхэр иужьрейуэ футбол зэрызэдэджэгуар. Дэтхэнэри хуейтэкъым текIуэныгъэр адрейм иритыну. Сабий джэгукIэ узэджэ мыхъун зэпэщIэтыныгъэр ерыщу екIуэкIащ. Ауэ, дауэ мыхъуми, бысымхэр нэхъ шэрыуэу къыщIокIри, зэIущIэр 4:1-уэ иухащ.
Санаторэм зыщызыгъэпсэху ныбжьыщIэ псори кърихьэлIат спартакиадэр щызэхуащIыж пщыхьэщхьэм. КъБКъУ-м и студентхэр зыхэта концерти абдеж щекIуэкIащ.
Зэпеуэм и лIэужьыгъуищми зэрыхэтар къалъытэри, Дагъыстэным къикIа гупым жэз медалыр хуагъэфэщащ, абыхэм очкои 2-кIэ япэ ищащ етIуанэ увыпIэр къэзыхьа ингушхэр, япэ увыпIэр иратащ КъБР-м и гупым, «Урысей зэкъуэт» партым и Кубокыр зылъысари ахэращ.
КъахэжаныкIа щIалэхэм щIыхь тхылъхэмрэ медалхэмрэ щхьэхуэу иратащ, апхуэдэуи волейбол, футбол зэхьэзэхуэхэм нэхъ жыджэру зыкъыщызыгъэлъэгъуахэм партым и саугъэтхэр хуагъэфэщащ.
КъШР-м, Астрэхъэн, Волгоград областхэм къикIа хьэщIэхэри гулъытэншэу къагъэнакъым. «Кавказ» санаторэм и унафэщI Къардэн Алик абыхэм щIыхь тхылъхэмрэ саугъэтхэмрэ яхуигуэшащ.
Ингуш Республикэм къикIа гупым щыщ Гаракоев Микэ зэрыжиIамкIэ, зэхьэзэхуэм гукъыдэж къаритащ, нэгъуэщI республикэхэм щыщхэр ныбжьэгъу къахуэхъуащ. «Саугъэтхэмрэ тыгъэхэмрэ куэдрэ дигу къагъэкIыжынущ спартакиадэм дызэрыхэтамрэ Къэбэрдей-Балъкъэрым зэрызыщыдгъэпсэхуамрэ», — жиIащ Микэ.
Шыпш Даянэ.
